เก้าอี้ดีดี THAI ไร้เงาคนยื่น! เล็งยืดเวลาเปิดรับสมัคร
เก้าอี้ดีดี THAI ไร้เงาคนยื่น! เล็งยืดเวลาเปิดรับสมัคร จากเดิมปิดรับสมัคร 15 ก.ย.60
13 ก.ย. 2560

นายสมชัย สัจจพงษ์ ปลัดกระทรวงการคลัง ในฐานะประธานกรรมการสรรหากรรมการผู้อำนวยการใหญ่ บริษัท การบินไทย จำกัด (มหาชน) หรือ THAI เปิดเผยว่า ขณะนี้ยังไม่มีผู้ใดมาสมัครตำแหน่งกรรมการผู้อำนวยการใหญ่ (ดีดี) ของการบินไทย แต่ยังมีเวลาเหลืออีก 2 วัน ซึ่งปิดรับสมัครในวันที่ 15 ก.ย.นี้ ซึ่งระหว่างนี้อาจจะมีผู้สมัครเข้ามาก็ได้ แต่หากไม่มีผู้สมัครหรือผู้สมัครน้อยราย หรือมีเพียง 1-2 ราย ก็คาดว่าจะขยายระยะเวลาการรับสมัครออกไป
“ต้องดูถึง 15 กันยายนก่อน ถ้าไม่มีใครมาสมัคร หรือมาสมัครแค่ 1 คนก็ไม่ดี 2 คนก็ยังลำบาก ก็ต้องขยายเวลาอีก” นายสมชัยกล่าว
ทั้งนี้ การเปิดรับสมัครตำแหน่งกรรมการผู้อำนวยการใหญ่ของการบินไทยครั้งนี้เป็นรอบใหม่ หลังจากรอบที่แล้วมีผู้สมัครหลายรายแต่ไม่มีรายใดผ่านเกณฑ์